b'\n_START_ARTICLE_\n112 (\xc5\xa1tevilka za klic v sili)\n_START_SECTION_\nDr\xc5\xbeave\n_START_PARAGRAPH_\n\xc5\xa0tevilko 112 lahko uporabljamo v vseh 28 \xc4\x8dlanicah Evropske unije pa tudi v nekaterih drugih dr\xc5\xbeavah, kot so Islandija, Norve\xc5\xa1ka, \xc5\xa0vica, Ukrajina.  Tudi v ZDA in Kanadi se klic na \xc5\xa1tevilko 112 nemudoma preusmeri na klicne centre policije, re\xc5\xa1evalcev ali gasilcev. \xc5\xa0tevilko 112 poznajo tudi v nekaterih ju\xc5\xbenoameri\xc5\xa1kih dr\xc5\xbeavah, na primer v Kostariki, v uporabi pa je tudi v pacifi\xc5\xa1kih dr\xc5\xbeavah \xe2\x80\x93 na primer na Vanuatu in Novi Zelandiji._NEWLINE_V nekaterih dr\xc5\xbeavah EU so lahko \xc5\xa1e vedno veljavne tudi druge, nacionalne \xc5\xa1tevilke za klic v sili._NEWLINE_V nekaterih dr\xc5\xbeavah so klicni centri 112 usposobljeni za obravnavo klicev v ve\xc4\x8d tujih jezikih.\n_START_SECTION_\nPosebne lastnosti \xc5\xa1tevilke 112 pri uporabi mobilnega telefona\n_START_PARAGRAPH_\nKlic v sili ima prednost. Pri preobremenitvah mobilnega omre\xc5\xbeja bo za klic v sili uporabljena prva prosta povezava. \xc4\x8ce je mobilni telefon zunaj dosega operaterja SIM kartice in je na ekranu izpisano sporo\xc4\x8dilo samo klic v sili, se bo klic v sili vzpostavil preko omre\xc5\xbeja drugega ponudnika mobilne telefonije._NEWLINE_Klic v sili 112 se lahko opravi kljub prazni predpla\xc4\x8dni\xc5\xa1ki kartici._NEWLINE_V EU naj bi mobilni telefoni omogo\xc4\x8dali klic na \xc5\xa1tevilko 112  brez odklepanja mobilnega telefona in vpisovanja PIN-kode._NEWLINE_Da bi se izognili zlorabam, v nekaterih dr\xc5\xbeavah (kot so Belgija, Italija, Romunija, \xc5\xa0vica, Velika Britanija, Ciper in Nem\xc4\x8dija) klica v sili ni mogo\xc4\x8de vzpostaviti z mobilnim telefonom brez delujo\xc4\x8de SIM kartice.\n_START_SECTION_\nDan enotne evropske \xc5\xa1tevilke za klic v sili 112\n_START_PARAGRAPH_\nLeta 2007 je Evropski parlament pri\xc5\xa1el do spoznanja, da je premalo ljudi seznanjenih s \xc5\xa1tevilko za klic v sili 112. Leta 2008 je v povpre\xc4\x8dju samo 22% dr\xc5\xbeavljanov EU poznalo \xc5\xa1tevilko in njeno uporabnost . Za bolj\xc5\xa1o osve\xc5\xa1\xc4\x8denost so Evropska komisija, Evropski parlament in Svet Evropske unije leta 2009 sprejeli tripartitno resolucijo, s katero so proglasili 11 februar za Evropski dan 112 . Ta dan je namenjen izvajanju aktivnosti, ki prispevajo k osve\xc5\xa1\xc4\x8denosti  in pravilni uporabi evropske \xc5\xa1tevilke za klic v sili 112. Leta 2013 je bilo \xc5\xbee 27% Dr\xc5\xbeavljanov EU seznanjenih z vseevropsko uporabljivostjo \xc5\xa1tevilke 112. V Sloveniji je ta odstotek zna\xc5\xa1al 30% (ob spremenjenem vpra\xc5\xa1alniku!) .\n_START_SECTION_\nZgodovina\n_START_PARAGRAPH_\nEnotno \xc5\xa1tevilko za klic v sili 112 je na predlog Evropske komisije leta 1991 sprejel Ministrski svet Evropske unije. Od takrat se je \xc5\xa1tevilka 112 nadalje utrdila  preko zakonodajnih postopkov.\n_START_SECTION_\n112 kot evropski simbol\n_START_PARAGRAPH_\nEvropska \xc5\xa1tevilka za klic v sili ima ve\xc4\x8d zdru\xc5\xbeevalnih funkcij. \xc5\xa0tevilka 112 na edinstven na\xc4\x8din zdru\xc5\xbeuje policijo, re\xc5\xa1evalce in gasilce  iz vse Evrope in s tem poenostavlja dostop do njihovih storitev \xe2\x80\x93 v nekaterih dr\xc5\xbeavah celo preko skupnih 112 centrov za obve\xc5\xa1\xc4\x8danje._NEWLINE_Enotna \xc5\xa1tevilka za klic v sili 112 zdru\xc5\xbeuje vse re\xc5\xa1evalne organizacije v EU in je simbol evropske kulture pomo\xc4\x8di. Z vedno \xc5\xa1ir\xc5\xa1o prepoznavnostjo \xc5\xa1tevilke 112, kot enotne evropske \xc5\xa1tevilke za klic v sili, je postala 112 tudi simbol Evropske Unije.'